《第42屆香港電影金像獎》昨晚(14日)在尖沙咀文化中心大劇院舉行。《毒舌大狀》獲頒「最佳電影」,黃子華在台上致辭時表現激動,他出席慶功宴時,坦言整晚心情尤如坐過山車,「諗住放棄,同老闆諗住走!點知忽然間上番去,仲要係代表團體嘅獎,更加圓滿。」
好想拎個獎俾導演
他表示當頒發最佳男主角時,眼見《毒舌大狀》整晚都沒有獎,所以當下心情很緊張,「當下我心想︰『可唔可以俾我上台攞個獎想送俾導演』,但冇囉!朝偉攞獎,佢係應得嘅。我哋唔好運就冇囉,點知收尾又有,仲要係團體獎,係最重要個獎,好開心。」剛從多明尼加共和國完成劇集拍攝的王丹妮表示很開心,因為可以趕回來見證《毒舌大狀》拎獎,自己失落影后沒有感到難過。
支持《填詞L》
子華亦不忘呼籲大家支持《填詞L》,他表示自己亦曾試過拿錢拍戲,更是蝕本收場,所以希望大家可以多多支持《填詞L》的導演黃綺琳和監製黃鐧。問到《毒舌大狀》會否開續集,子華表示當然希望,他說︰「剛才冇機會講,導演、編劇搵咗一個真正大律師嚟現場,睇下每句對白,每句律師都話唔合符法律精神,導演就話合符的話會唔好睇,大家係咁拗,係好長時間,一部咁嘔心瀝血作品,點可以一個獎都冇,我就咁樣好緊張,導演、編劇好值得攞個獎!」
與導演掙扎求存中
他又提到導演拍完《毒舌大狀》之後,一直未有下一部作品,「都係係好鬼窮,我同佢都係掙扎求存中,我都係之後拍得一套戲咋!有人叫佢開拍第二集,佢堅持唔拍續集,寧願拍其他題材,佢咁堅持係要值得支持。」